เมดอินไชนา 2025

**เมดอินไชนา 2025** (; **MIC25**, **MIC 2025**, หรือ **MIC2025**;      ) เป็นแผนยุทธศาสตร์ระดับชาติและนโยบายอุตสาหกรรม เพื่อพัฒนา ภาคการผลิตของสาธารณรัฐประชาชนจีน ลงนามโดยนายกรัฐมนตรี หลี่ เค่อเฉียง ของจีนเมื่อเดือนพฤษภาคม ค.ศ. 2015 ในแผนห้าปีฉบับที่ 13 และ 14 จีนตั้งเป้าที่จะเปลี่ยนบทบาทจากการเป็น "โรงงานของโลก" ซึ่งเป็นผู้ผลิตสินค้าราคาถูกที่ใช้เทคโนโลยีต่ำโดยอาศัยข้อได้เปรียบด้านต้นทุนแรงงานและห่วงโซ่อุปทาน นโยบายอุตสาหกรรมนี้มุ่งยกระดับขีดความสามารถในการผลิตของอุตสาหกรรมจีน โดยพัฒนาจากโรงงานที่เน้นแรงงานไปสู่ศูนย์กลางอำนาจที่เน้นเทคโนโลยีมากขึ้นและมีมูลค่าเพิ่มสูงขึ้น

เป้าหมายของเมดอินไชนา 2025 รวมถึงการเพิ่มสัดส่วนของเนื้อหาภายในประเทศของวัสดุหลักให้เป็นร้อยละ 40 ภายใน ค.ศ. 2020 และร้อยละ 70 ภายใน ค.ศ. 2025 เพื่อช่วยให้เกิดความเป็นอิสระจากซัพพลายเออร์ต่างประเทศ ข้อริเริ่มนี้สนับสนุนการเพิ่มการผลิตในผลิตภัณฑ์และบริการไฮเทค โดยมีอุตสาหกรรมเซมิคอนดักเตอร์เป็นศูนย์กลางของแผนอุตสาหกรรม ส่วนหนึ่งเป็นเพราะความก้าวหน้าในเทคโนโลยีชิปอาจ "นำไปสู่ความก้าวหน้าในด้านเทคโนโลยีอื่น ๆ มอบความได้เปรียบให้กับผู้ที่มีชิปที่ดีที่สุด ซึ่งเป็นความได้เปรียบที่ขณะนี้ยังอยู่เหนือการเข้าถึงของปักกิ่ง"

ตั้งแต่ ค.ศ. 2018 เป็นต้นมา ภายหลังการตอบโต้จากสหรัฐและยุโรป วลี "MIC 2025" ได้ถูกลดความสำคัญลงในการสื่อสารของรัฐบาลและหน่วยงานทางการอื่น ๆ ในขณะที่โครงการยังคงดำเนินการอยู่ รัฐบาลจีนยังคงลงทุนอย่างหนักในเทคโนโลยีที่ระบุไว้ ใน ค.ศ. 2018 รัฐบาลจีนให้คำมั่นที่จะลงทุนประมาณ 300,000 ล้านดอลลาร์สหรัฐเพื่อบรรลุแผนอุตสาหกรรมนี้ หลังจากการระบาดทั่วของโควิด-19 มีการลงทุนเพิ่มเติมอย่างน้อย 1.4 ล้านล้านเหรียญสหรัฐในข้อริเริ่ม MIC 2025 ด้วยสถานะปัจจุบันของจีนที่เป็นประเทศรายได้ปานกลาง ความเป็นไปได้ในทางปฏิบัติของการใช้จ่ายที่ไม่สมส่วนในการบุกเบิกเทคโนโลยีใหม่ ๆ จึงถูกตั้งคำถาม

ใน ค.ศ. 2024 เป้าหมายส่วนใหญ่ของ MIC 2025 ถือว่าประสบความสำเร็จแล้ว แม้สหรัฐจะพยายามจำกัดโครงการนี้ก็ตาม

## ภูมิหลังและเป้าหมายที่ระบุ
ตั้งแต่ทศวรรษ 2010 เป็นต้นมา จีนได้กลายเป็นมหาอำนาจเกิดใหม่ในฐานะประเทศที่มีเศรษฐกิจใหญ่เป็นอันดับสองและใหญ่ที่สุดเมื่อเทียบตามภาวะเสมอภาคของอำนาจซื้อ (PPP) จีนเผชิญกับการแข่งขันด้านการผลิตจากประเทศที่มีค่าแรงต่ำกว่า เช่น เวียดนาม รวมถึงจากประเทศที่มีอุตสาหกรรมก้าวหน้าสูง ใน ค.ศ. 2013 กระทรวงอุตสาหกรรมและเทคโนโลยีสารสนเทศเรียกประชุมกลุ่มนักวิชาการและผู้เชี่ยวชาญทางเทคนิคเพื่อจัดทำรายงานเกี่ยวกับวิธีที่จีนจะสามารถก้าวขึ้นเป็นมหาอำนาจด้านการผลิตได้ รายงานนี้พัฒนาต่อมาเป็นเมดอินไชนา 2025 เพื่อรักษาการเติบโตทางเศรษฐกิจ มาตรฐานความเป็นอยู่ และตอบสนองความต้องการของแรงงานที่มีการศึกษาสูงขึ้นเรื่อย ๆ จีนจึงดำเนินการกระตุ้นศักยภาพการแข่งขันทางเศรษฐกิจและเทคโนโลยีด้วย MIC 2025 เพื่อที่จะก้าวขึ้นเป็น "มหาอำนาจการผลิตชั้นนำของโลก" อลัน วีตลีย์ จากสถาบันคลังสมองของอังกฤษ ชัตแทมเฮาส์ ชี้ใน ค.ศ. 2018 ว่าชนชั้นกลางของจีนที่กว้างขวางและเติบโตขึ้นเป็นสิ่งจำเป็นสำหรับเสถียรภาพทางเศรษฐกิจและการเมืองของประเทศ

จีนเชื่อมั่นในโครงการนโยบายอุตสาหกรรมของตน ซึ่งมองว่าเป็นกุญแจสู่ความสำเร็จทางเศรษฐกิจ ผู้นำหวังว่าการลงทุนของรัฐบาลในภาคเทคโนโลยีสำคัญจะนำไปสู่ตำแหน่งที่แข็งแกร่งในการปฏิวัติอุตสาหกรรมครั้งที่สี่ วัตถุประสงค์หลักของโครงการเมดอินไชนา 2025 คือในโลกที่มองว่าถูกครอบงำมากขึ้นด้วยการแข่งขันระหว่างสหรัฐ–จีน คือการระบุเทคโนโลยีหลัก เช่น AI, 5G, ยานอวกาศ เซมิคอนดักเตอร์ ยานยนต์ไฟฟ้า และเทคโนโลยีชีวภาพ ทำการพัฒนาเทคโนโลยีเหล่านั้นให้เป็นของประเทศด้วยความช่วยเหลือของบริษัทชั้นนำระดับชาติ (national champions) รักษาส่วนแบ่งการตลาดภายในประเทศจีน และท้ายที่สุดคือการเข้ายึดตลาดต่างประเทศทั่วโลก

ศูนย์ยุทธศาสตร์และศึกษาการต่างประเทศในวอชิงตัน ดี.ซี. อธิบายว่า MIC 2025 เป็น "ข้อริเริ่มเพื่อยกระดับอุตสาหกรรมจีนอย่างครอบคลุม" ซึ่งได้รับแรงบันดาลใจโดยตรงจากยุทธศาสตร์อุตสาหกรรม 4.0 ที่เสนอโดยเยอรมนี มันเป็นความพยายามอย่างครอบคลุมที่จะย้ายฐานการผลิตของจีนขึ้นสู่ห่วงโซ่คุณค่าที่สูงขึ้น และกลายเป็นมหาอำนาจการผลิตรายใหญ่ที่แข่งขันโดยตรงกับสหรัฐ

### นโยบาย
เพื่อให้บรรลุเป้าหมายที่ระบุไว้ มีการนำนโยบายเฉพาะหลายอย่างมาใช้ รวมถึง:

* บริษัทเทคโนโลยีชั้นสูงจะได้รับอัตราภาษีลดลง
* การจูงใจให้มีการควบรวมและเข้าซื้อกิจการบริษัทเทคโนโลยีต่างประเทศ
* การเพิ่มการจัดสรรเงินทุนด้านการวิจัยและพัฒนา (R&D) โดยบริษัทผู้ผลิตขนาดใหญ่
* การสนับสนุนเงินทุนโดยตรงจากรัฐบาลสำหรับการวิจัยและพัฒนา
* แผนที่ระบุเป้าหมายเฉพาะสำหรับปัจจัยต่าง ๆ เช่น ส่วนแบ่งค่าใช้จ่าย R&D ผลผลิต การแปลงเป็นดิจิทัล และการรักษาสิ่งแวดล้อม
การสนับสนุนนโยบายสำหรับเมดอินไชนา 2025 ยังรวมถึงกองทุนชี้นำของรัฐบาล ห้องปฏิบัติการแห่งชาติ และการให้สิ่งจูงใจที่ได้รับทุนจากรัฐบาลสำหรับการให้ทุนวิจัย

### ข้อริเริ่มเชิงยุทธศาสตร์
พรรคคอมมิวนิสต์จีนยังดำเนินข้อริเริ่มเชิงยุทธศาสตร์ 5 ประการ ได้แก่:
# การสร้างศูนย์วิจัยและพัฒนาทั่วประเทศจีน (ตั้งเป้าสร้าง 40 แห่งภายใน ค.ศ. 2025)
# การพัฒนาโครงการระดับสูงในอุตสาหกรรมหลักทั้งหมด
# การผลิตอย่างยั่งยืนและการปฏิบัติการผลิตที่เป็นมิตรต่อสิ่งแวดล้อมชั้นนำของโลก
# การผลิตอัจฉริยะ รวมถึงวิทยาการหุ่นยนต์และการแปลงเป็นระบบดิจิทัล
# การผลิตวัสดุใหม่เพื่อลดการพึ่งพา

## อุตสาหกรรมหลัก
อุตสาหกรรมที่เป็นส่วนสำคัญของ MIC 2025 ได้แก่ การบินและอวกาศ เทคโนโลยีชีวภาพ เทคโนโลยีสารสนเทศ การผลิตอัจฉริยะ วิศวกรรมทางทะเล ระบบรางขั้นสูง ยานยนต์ไฟฟ้า อุปกรณ์ไฟฟ้า วัสดุใหม่ ชีวเวชภัณฑ์ เครื่องจักรและอุปกรณ์ทางการเกษตร เภสัชกรรม และวิทยาการหุ่นยนต์ ซึ่งหลายอุตสาหกรรมเหล่านี้ถูกครอบงำโดยบริษัทต่างชาติ จีนมองว่าแหล่งรายได้ในพื้นที่เหล่านี้มีกำไรงามและมีความสำคัญต่อความพยายามของจีนในการสร้างเศรษฐกิจที่มีเทคโนโลยีสูงและมีมูลค่าสูง MIC 2025 เน้นการผลิตที่เป็นมิตรต่อสิ่งแวดล้อมและยั่งยืนในพื้นที่เหล่านี้

MIC 2025 ระบุอุตสาหกรรมหลัก 10 ประเภทต่อไปนี้ที่รัฐบาลจีนตั้งเป้าหมายให้เป็นผู้นำระดับโลก

นายกรัฐมนตรีหลี่ เค่อเฉียงชี้เห็นว่ามาตรฐานขั้นสูงในอุตสาหกรรมมีความจำเป็นอย่างยิ่งในการส่งเสริมนวัตกรรมและขจัดปัญหาคอขวดในการพัฒนาอุตสาหกรรม จีนมีชนชั้นกลางที่เติบโตขึ้นซึ่งเรียกร้องสินค้าและบริการที่มีคุณภาพสูงขึ้น เมื่อเทียบกับการแข่งขันจากต่างประเทศ คุณภาพและนวัตกรรมของสินค้าจีนยังคงตามไม่ทัน นายกรัฐมนตรีหลี่กล่าวถึงการปฏิวัติด้านคุณภาพ ซึ่งเกี่ยวข้องกับความเป็นผู้ประกอบการและฝีมือช่าง จะรวมถึงการยอมรับวัฒนธรรมของการสร้างสรรค์นวัตกรรมอย่างต่อเนื่องและการปรับปรุงคุณภาพของสินค้าที่ผลิต

บริษัทบางแห่งที่ได้รับการระบุว่าเป็นผู้นำในอุตสาหกรรมหลัก ได้แก่:


File:CRRC Sifang CETROVO at Metro Trans 2019 (20190726131643).jpg|แนวคิดรถไฟใต้ดินคาร์บอนไฟเบอร์ของซีอาร์อาร์ซี
File:2019-03-23 - Mavic Pro -3941.jpg|โดรนดีเจไอ Mavic Pro Platinum กำลังบิน
File:BYD Han EV 2021032002.jpg|ยานยนต์ไฟฟ้าบีวายดี ฮั่น
File:Wind Farm Outside Urumqi.jpg|กังหันลมโกลด์วินด์กำลังทำงานในฟาร์มกังหันลมนอกอุรุมชี
File:COMAC B-001A May 2017.jpg|เครื่องบินโคแม็ก ซี919
File:Huawei P60 Pro.jpg|สมาร์ทโฟนหัวเว่ย พี60 โปร
File:IAA Summit 2023, Munich (P1110715).jpg|ชุดแบตเตอรี่ Blade ของบีวายดี จัดแสดงที่งาน IAA Summit 2023 ประเทศเยอรมนี
File:Sinovac COVID-19 vaccine (2021).jpg|วัคซีนโควิด-19 ของซิโนแว็ก
File:Tencent Beijing Office (20220503093228).jpg|สำนักงานเทนเซ็นต์ในปักกิ่ง


## การระดมทุน
จำนวนเงินทุนของรัฐบาลที่สนับสนุนอุตสาหกรรมใน MIC 2025 ไม่ได้ถูกเปิดเผยต่อสาธารณะ แต่ประมาณการว่ามีมูลค่า "ในระดับหลายแสนล้านดอลลาร์" โดยมาจากงบประมาณของรัฐบาล เงินกู้ดอกเบี้ยต่ำ การลดหย่อนภาษี และเงินอุดหนุนเบ็ดเตล็ด ซึ่งจำนวนนี้รวมถึงเงิน 2.9 พันล้านดอลลาร์สหรัฐสำหรับกองทุนเพื่อการผลิตขั้นสูงและ 20.2 พันล้านดอลลาร์สหรัฐสำหรับกองทุนลงทุนอุตสาหกรรมวงจรรวมแห่งชาติ

การลงทุนของจีนในเทคโนโลยี 5G ถูกมองว่าเป็นส่วนหนึ่งของโครงการ MIC 2025 ในช่วงต้น ค.ศ. 2020 จีนมีเสาสัญญาณ 5G ใช้งานอยู่ประมาณ 200,000 แห่ง และตั้งเป้าหมายที่จะมีมากกว่า 500,000 แห่งภายในสิ้นปี โดยมีเป้าหมายสูงสุดคือ 5 ล้านแห่ง ในแผนห้าปีฉบับที่ 14 สภาประชาชนแห่งชาติของจีนอนุมัติการใช้จ่าย 1.4 ล้านล้านดอลลาร์สหรัฐในช่วง 5 ถึง 6 ปีเพื่อสร้างเครือข่าย 5G "ติดตั้งกล้องและเซ็นเซอร์เพื่อสร้างเมืองอัจฉริยะ และรวมเครือข่ายนี้เข้ากับอุตสาหกรรมเพื่อเร่งความก้าวหน้าในการผลิตอัจฉริยะ

## ปฏิกิริยา
ใน ค.ศ. 2021 แบร์รี นอตัน ศาสตราจารย์และผู้เชี่ยวชาญด้านจีนจากมหาวิทยาลัยแคลิฟอร์เนีย แซนดีเอโก ตั้งคำถามว่าเหมาะสมหรือไม่ที่จีน ซึ่งยังคงเป็นประเทศรายได้ปานกลาง จะรับผิดชอบ "ค่าใช้จ่ายที่ไม่สมสัดส่วนเช่นนี้ที่มีความเสี่ยงเกี่ยวข้องกับการบุกเบิกเทคโนโลยีใหม่ ๆ" เขากล่าวว่าแม้มันจะไม่มีเหตุผลจากมุมมองทางเศรษฐศาสตร์อย่างแท้จริง แต่ผู้กำหนดนโยบายของจีนมี "ข้อพิจารณาอื่นๆ" เมื่อดำเนินการนโยบายอุตสาหกรรมของพวกเขา เช่น เมดอินไชนา 2025

### สหภาพยุโรป
รายงานที่ตีพิมพ์โดยคณะกรรมาธิการยุโรปเรียกร้องให้สหภาพยุโรป (EU) เพิ่มประสิทธิภาพทางอุตสาหกรรมและการวิจัยและ "พัฒนานโยบายการค้าที่สามารถรับประกันสนามแข่งขันที่เป็นธรรมสำหรับบริษัท EU ในจีนและสำหรับบริษัทจีนใน EU" เพื่อตอบสนองต่อนโยบายเมดออนไชนา 2025 (MIC 2025) รายงานนี้ยอมรับว่า MIC 2025 มีความคล้ายกับ "แนวทางของเยอรมนีและญี่ปุ่นในการสร้างนวัตกรรมและการพัฒนาเศรษฐกิจ"

หอการค้าสหภาพยุโรปในจีนกล่าวว่า MIC 2025 จะเพิ่มการคุ้มครองทางการค้าของจีนที่ให้ประโยชน์แก่บริษัทภายในประเทศ ในรายงานที่พวกเขาเขียนระบุว่าข้อริเริ่ม MIC 2025 บิดเบือนตลาด และการสร้างนวัตกรรมที่อิงกลไกตลาดจะให้วิธีที่ดีกว่าในการก้าวข้ามสถานะประเทศรายได้ปานกลางเมื่อเทียบกับนโยบายอุตสาหกรรม เยิร์ก วุทท์เค ประธานหอการค้า กล่าวว่า "บ่อยครั้งที่แผนการใหญ่เหล่านี้ ซึ่งมีเงินทุนมากมาย และเจ้าหน้าที่ของรัฐเป็นผู้กำหนดว่าใครจะเป็นผู้ชนะและใครจะเป็นผู้แพ้ มักจะจบด้วยความล้มเหลว"

### ญี่ปุ่น
นักวิจารณ์ชาวญี่ปุ่นสังเกตว่า MIC 2025 ได้นำไปสู่การเติบโตของการส่งออกสินค้ามูลค่าสูงของญี่ปุ่น เช่น อุปกรณ์การผลิตเซมิคอนดักเตอร์และอุปกรณ์หุ่นยนต์สำหรับสายการผลิตและมองว่าเป็นโอกาสทางธุรกิจ แต่ก็เกรงว่าจีนอาจกลายเป็นคู่แข่งที่แข็งแกร่งในระยะยาว

### เกาหลีใต้
รายงานโดยสมาคมการค้าระหว่างประเทศเกาหลี (KITA) มองว่า MIC 2025 เป็นก้าวไปสู่การพึ่งพาตนเองของจีน ซึ่งคุกคามการส่งออกของเกาหลี แต่ก็ยอมรับถึงโอกาสสำหรับเกาหลีเนื่องจากความต้องการของอุตสาหกรรมที่เปลี่ยนแปลงไป KITA เรียกร้องให้มีการตอบสนองโดยการปรับปรุงนวัตกรรมของเกาหลี การป้องกันการสูญเสียบุคลากรที่มีความสามารถและการสูญเสียทรัพย์สินทางปัญญาผ่านการควบรวมและเข้าซื้อกิจการ การป้องกันการปฏิบัติทางการค้าที่ไม่เป็นธรรมโดยจีน และการใช้ประโยชน์จากโอกาสทางการตลาดที่เกิดขึ้นจาก MIC 2025 อย่างจริงจัง

### ไต้หวัน
การรณรงค์เชิงรุกเพื่อสรรหานักพัฒนาชิปชาวไต้หวันด้วยข้อเสนอที่ให้ผลตอบแทนสูง ส่งผลให้มีการสูญเสียนายช่างวิศวกรชิปกว่า 3,000 คนไปกับ MIC 2025 และสร้างความกังวลเรื่อง "สมองไหล"  "เจ้าพ่อดีแรม" ของไต้หวัน เป็นหนึ่งในผู้ที่เดินทางออกจากไต้หวันเพื่อรับตำแหน่งในจีน โดยใช้เวลาห้าปี (2015–2020) กับชิงหฺวายูนิกรุป ซึ่งสองปีหลังจากเกาได้รับการว่าจ้าง บริษัทดังกล่าวยังได้สรรหาซุน ชื่อเหว่ย์ อดีตประธานเจ้าหน้าที่บริหารและรองประธานของยูไนเต็ดไมโครอิเล็กทรอนิกส์ ผู้ผลิตชิปตามสัญญาขนาดใหญ่เป็นอันดับสองของไต้หวัน

### สหรัฐ
ใน ค.ศ. 2018 สภาความสัมพันธ์ระหว่างประเทศ คลังสมองของอเมริกา ระบุว่า MIC 2025 ด้วยเงินอุดหนุนที่ได้รับการสนับสนุนจากรัฐบาล เป็น "ภัยคุกคามต่อความเป็นผู้นำทางเทคโนโลยีของสหรัฐ" รัฐบาลหลี่ เค่อเฉียงยืนยันว่า MIC 2025 สอดคล้องกับพันธกรณีของประเทศต่อองค์การการค้าโลก วันที่ 15 มิถุนายน ค.ศ. 2018 คณะบริหารทรัมป์ได้เรียกเก็บภาษีที่สูงขึ้นสำหรับสินค้าจีน ทำให้ความตึงเครียดทางการค้าระหว่างจีนและสหรัฐทวีความรุนแรงขึ้น ภาษีส่วนใหญ่มุ่งเป้าไปที่สินค้าที่ผลิตตามแผนเมดอินไชนา 2025 เช่น สินค้าที่เป็นส่วนสำคัญในอุตสาหกรรมไอทีและวิทยาการหุ่นยนต์

สหรัฐเริ่มทำการสอบสวนรายบริษัทกับบริษัทจีนที่เข้าร่วมในแผน MIC 2025 เช่น ฝูเจี้ยนจิ้นหฺวาอินทิเกรเต็ดเซอร์กิต โดยอ้างอิงจากความกังวลเกี่ยวกับการโจรกรรมเทคโนโลยีและความมั่นคงแห่งชาติ

สหรัฐได้ดำเนินมาตรการเชิงนโยบายหลายประการเพื่อตอบโต้ยุทธศาสตร์ MIC 2025 มาตรการเหล่านี้รวมถึงการห้ามบริษัทจีนบางแห่งเข้าร่วมในโครงการโครงสร้างพื้นฐานของสหรัฐ การตรวจสอบอย่างใกล้ชิดเกี่ยวกับการมีส่วนร่วมของจีนในการวิจัยที่ได้รับทุนสนับสนุนจากรัฐบาลสหรัฐ และการจำกัดการถ่ายโอนเทคโนโลยีด้านการบินและอวกาศจากสหรัฐและ EU ไปยังจีน ใน ค.ศ. 2018 รัฐสภาสหรัฐออกกฎหมายเพื่อเพิ่มการตรวจสอบการลงทุนจากต่างประเทศและเสริมสร้างอำนาจควบคุมการส่งออก ล่าสุดในเดือนสิงหาคม ค.ศ.  2022 ประธานาธิบดีไบเดินได้ลงนามในรัฐบัญญัติชิปและวิทยาศาสตร์เพื่อเสริมสร้างขีดความสามารถของสหรัฐในด้านเซมิคอนดักเตอร์และเทคโนโลยีอื่น ๆ

ในระหว่างการไต่สวนของรัฐสภาสหรัฐเกี่ยวกับ MIC 2025 ในเดือนกุมภาพันธ์ ค.ศ. 2025 ผู้เชี่ยวชาญแสดงความกังวลเกี่ยวกับความก้าวหน้าอย่างรวดเร็วของจีนในการผลิตขั้นสูง โดยเตือนว่าสหรัฐเสี่ยงต่อการ "สูญเสียการปฏิวัติอุตสาหกรรมครั้งต่อไป" ในปีเดียวกันนั้น คณะบริหารทรัมป์พยายามตอบโต้ความก้าวหน้าของจีนและส่งเสริมการย้ายฐานการผลิตกลับประเทศโดยการเรียกเก็บภาษี

### สหราชอาณาจักร
ในเดือนพฤศจิกายน ค.ศ. 2025 การสอบสวนของบีบีซีพาโนรามารายงานว่าการลงทุนภายนอกของจีนที่กำกับโดยรัฐบาลซึ่งเชื่อมโยงกับนโยบายเมดอินไชนา 2025 ได้กำหนดเป้าหมายไปยังภาคเทคโนโลยีขั้นสูงในสหราชอาณาจักร รวมถึงบริษัทที่มีเทคโนโลยีที่อาจนำไปประยุกต์ใช้ทางทหารได้ รายงานดังกล่าวอ้างอิงข้อมูลที่รวบรวมโดยกลุ่มวิจัยเอดดาตาระบุว่าจีนได้ให้เงินสนับสนุนโครงการและการเข้าซื้อกิจการในสหราชอาณาจักรหลายหมื่นล้านปอนด์ตั้งแต่ ค.ศ. 2000 และเมื่อเทียบกับขนาดเศรษฐกิจและประชากร สหราชอาณาจักรเป็นจุดหมายปลายทางอันดับหนึ่งในกลุ่ม 7 สำหรับการลงทุนดังกล่าว

## การประเมิน
นโยบายดังกล่าวได้รับการประเมินว่าประสบความสำเร็จอย่างมากแม้สหรัฐจะพยายามขัดขวางด้วยมาตรการคว่ำบาตรต่าง ๆ ถึงแม้จะยังไม่บรรลุเป้าหมายสำคัญทั้งหมดในแผนการบรรลุการพึ่งพาตนเองด้านเทคโนโลยี

ในเดือนตุลาคม ค.ศ. 2024 บลูมเบิร์กได้เผยแพร่บทความชุดที่เน้นย้ำถึงความคืบหน้าอย่างมั่นคงของจีนในการวางตำแหน่งตัวเองเป็นผู้นำระดับโลกในอุตสาหกรรมที่มุ่งเน้นอนาคต แม้จะเผชิญกับมาตรการภาษี การควบคุมการส่งออก และการคว่ำบาตรทางการเงินจากสหรัฐมานานกว่าหกปี งานวิจัยจากบลูมเบิร์กอีโคโนมิกส์และบลูมเบิร์ก อินเทลลิเจนต์สรุปว่าข้อริเริ่ม "เมดอินไชนา 2025" ซึ่งออกแบบมาเพื่อสร้างความมั่นคงในความเป็นผู้นำของจีนในเทคโนโลยีเกิดใหม่นั้น "ประสบความสำเร็จอย่างมาก" ในบรรดาเทคโนโลยีวิกฤต 13 รายการที่บลูมเบิร์กติดตาม จีนได้บรรลุความเป็นผู้นำระดับโลกใน 5 ด้าน ได้แก่ รถไฟความเร็วสูง แกรฟีน อากาศยานไร้คนขับ เซลล์สุริยะ และยานยนต์ไฟฟ้าและแบตเตอรี่ลิเธียม ในขณะเดียวกันก็กำลังไล่ตามอย่างรวดเร็วในอีก 7 ด้าน งานวิจัยยังชี้ให้เห็นถึงการยอมรับยานยนต์ไฟฟ้าของจีนที่เพิ่มขึ้นทั่วโลก การพึ่งพาสมาร์ทโฟนของจีนสำหรับการเข้าถึงอินเทอร์เน็ตที่เพิ่มขึ้น และการนำเซลล์สุริยะของจีนมาใช้กันอย่างแพร่หลายสำหรับพลังงานที่อยู่อาศัย บทสรุปคือ ความก้าวหน้านี้เน้นย้ำถึงอิทธิพลที่เพิ่มขึ้นของจีนในอุตสาหกรรมที่สำคัญต่อการเติบโตทางเศรษฐกิจในอนาคต

การวิเคราะห์ใน ค.ศ. 2024 โดยเซาท์ไชนามอร์นิงโพสต์พบว่าร้อยละ 86 ของเป้าหมายมากกว่า 260 รายการที่เสนอภายใต้แผนนี้บรรลุผลแล้ว รายงานพบว่าเป้าหมายในภาคส่วนต่าง ๆ เช่น ยานยนต์ไฟฟ้าและพลังงานหมุนเวียนนั้นเกินกว่าที่ตั้งไว้มาก เป้าหมายทั้งหมดในด้านวิทยาการหุ่นยนต์ เครื่องจักรกลเกษตร ชีวเภสัชภัณฑ์ และวิศวกรรมสมุทรศาสตร์ก็บรรลุผลเช่นกัน ถึงแม้เป้าหมายบางอย่าง เช่น เทคโนโลยีการพิมพ์หินขั้นสูง เครื่องบินโดยสารข้ามทวีป และเครือข่ายดาวเทียมอินเทอร์เน็ตบรอดแบนด์ยังไม่บรรลุผล ภาคส่วนที่มีอัตราความสำเร็จต่ำที่สุดคือวัสดุใหม่ ที่ร้อยละ 75

ในด้านการบินและอวกาศและเซมิคอนดักเตอร์ ยังคงมีการพึ่งพาเทคโนโลยีจากต่างประเทศอย่างมีนัยสำคัญ อย่างไรก็ตาม ในภาคส่วนยานยนต์ไฟฟ้า เป้าหมายการผลิต 3 ล้านคันต่อปีนั้นถูกทำลายไปแล้วตั้งแต่ ค.ศ. 2023

รายงานเดือนเมษายน ค.ศ. 2025 โดยหอการค้าสหภาพยุโรปในประเทศจีน พบว่าจีนทำเกินเป้าหมายในการบรรลุความเป็นเจ้าของภายในประเทศในอุตสาหกรรมรถยนต์ จากสิบภาคส่วนเชิงยุทธศาสตร์ที่เน้นไว้ในรายงาน จีนมีความเหนือกว่าด้านเทคโนโลยีในการต่อเรือ รถไฟความเร็วสูง และยานยนต์ไฟฟ้า อย่างไรก็ตาม ยังไม่บรรลุเป้าหมายในด้านการบินและอวกาศ วิทยาการหุ่นยนต์ขั้นสูง และอัตราการเติบโตของมูลค่าเพิ่มจากการผลิต

รายงานของบลูมเบิร์กก่อให้เกิดความกังวลต่อสหรัฐ โดยชี้ให้เห็นว่านโยบายที่ตั้งใจควบคุมการผงาดขึ้นของจีนอาจส่งผลให้สหรัฐถูกโดดเดี่ยวโดยไม่ได้ตั้งใจ และส่งผลกระทบในเชิงลบต่อธุรกิจและผู้บริโภคของตน อดัม โพเซน ประธานสถาบันเศรษฐศาสตร์ระหว่างประเทศปีเตอร์สัน และนักวิจัยให้กับรัฐบาลและธนาคารกลางหลายแห่ง เตือนว่า "การผงาดขึ้นทางเทคโนโลยีของจีนจะไม่ถูกสกัดกั้น และอาจจะไม่ชะลอตัวลงด้วยข้อจำกัดของสหรัฐ" ยกเว้นแต่มาตรการที่ "รุนแรง" ซึ่งอาจขัดขวางนวัตกรรมในสหรัฐและทั่วโลกไปพร้อมกัน

ในเดือนมิถุนายน ค.ศ. 2024 จีนได้ประกาศแผนที่มุ่งสู่การเป็นผู้นำโลกด้านนวัตกรรมวิทยาศาสตร์และเทคโนโลยีภายใน ค.ศ. 2035

## ดูเพิ่ม
*เมดอินไชนา
*เมดอินยูเอสเอ
*กฎหมายซื้อสินค้าอเมริกัน
*นโยบายอุตสาหกรรม
*ชาตินิยมเทคโนโลยี
*โครงการพันคนเก่ง
*สงครามการค้าจีน–สหรัฐ
*กับดักรายได้ปานกลาง

## อ้างอิง

หมวดหมู่:ประวัติศาสตร์เศรษฐกิจของสาธารณรัฐประชาชนจีน
หมวดหมู่:ทศวรรษ 2010 ในประเทศจีน
หมวดหมู่:ทศวรรษ 2020 ในประเทศจีน
จีน
หมวดหมู่:พ.ศ. 2568 ในการเมืองจีน